**ՏԵՂԵԿԱՆՔ-ՀԻՄՆԱՎՈՐՈՒՄ**

**«Անշարժ գույք հետ վերցնելու և ամրացնելու մասին» ՀՀ կառավարության որոշման**

**նախագծի ընդունման**

Ներկայացվող ՀՀ կառավարության որոշման նախագծի (այսուհետ՝ Նախագիծ) ընդունումը պայմանավորված է ՀՀ պաշտպանության նախարարության (այսուհետ՝ Նախարարություն) հաշվեկշռում հաշվառված, ինչպես նաև պետական գրանցում չստացած բայց ՀՀ պաշտպանության նախարարության կողմից փաստացի տնօրինվով անշարժ գույքն օտարման ներկայացնելու կամ պետության կոմից այլ կարիքների նպատակով շահագործելու հանգամանքով։

Նախագծի հավելվածում ներառված և Նախարարությանն ամրակցված 72 միավոր անշարժ գույքը, այդ թվում՝ չկառուցապատված հողամասերը, ներկայումս չեն օգտագործվում: Դրանցից ոչ պրոֆիլային գույքերը ժամանակին հանձնվել են Նախարարությանը՝ այն ենթադրությամբ, որ հետագա օտարումից մուտքերը կուղղվեն Նախարարության կարիքների բավարարմանը, ինչը, սակայն, չի իրագործվել։

Տարիներ շարունակ նշված գույքերի պահպանման համար Նախարարության կողմից իրականացվել և իրականացվում են ծախսեր՝ պահակի վարձատրություն, էլեկտրաէներգիա և այլ, որոնք արդարացված չեն Նախարարության բյուջեի տեսակետից։

Միաժամանակ, պոտենցիալ ներդրողների կողմից պարբերաբար առաջարկներ են ներկայացվում նշված գույքերը վաճառելու կամ վարձակալության հանձնելու վերաբերյալ, որոնց նպատակահարմարության որոշման հարցը դուրս է Նախարարության լիազորությունների շրջանակից։
 Հաշվի առնելով պատերազմի արդյունքներով Նախարարության նյութատեխնիկական մեծ կորուստները, և դրանց համալրման համար պահանջվող ֆինանսական ռեսուրսների սահմանափակ լինելը, Նախարարությունը նպատակահարմար է գտել նշված 71 անվանում գույքը շուկայական արժեքներով օտարելու և այդ միջոցներն ուղղելու Նախարարության կարիքների բավարարմանը՝ հիմնականում ժամանակակից սպառազինության գնմանը, սակայն ՀՀ ֆինանսների նախարարության կողմից Նախագծի վերաբերյալ ներկայացվել է դիրքորոշում՝ համաձայն որի «Հայաստանի Հանրապետության բյուջետային համակարգի մասին» ՀՀ օրենքով սահմանված բյուջետային համակարգի հիմքում դրված սկզբունքներից է բյուջեների մուտքերի և ելքերի արտացոլման լրիվության սկզբունքը, որը նշանակում է, որ օրենսդրությամբ սահմանված բյուջեների մուտքերը և ելքերը պարտադիր կարգով և ամբողջ ծավալով ենթակա են արտացոլման բյուջեներում: Պետական և համայնքների բյուջեների բոլոր ելքերը ենթակա են ֆինանսավորման` բյուջետային համակարգում կուտակված բյուջետային միջոցների հաշվին («Հայաստանի Հանրապետության բյուջետային համակարգի մասին» ՀՀ օրենքի 8-րդ հոդվածի 4-րդ մաս): Այս համատեքստում՝ առաջարկմել է օտարումից առաջացած միջոցներն ուղղել պետական բյուջե, իսկ ֆինանսական խնդիրներ առաջանալու պարագայում հարցին անդրադառնալ տվյալ տարվա բյուջետային գործընթացի շրջանականերում։

**Ն**ախագծի համաձայն առաջարկվում է Նախարարությանն ամրացված անշարժ գույքը հետ է վերցնել և ամրացվում ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեին (այսուհետ՝ Կոմիտե) ՀՀ օրենսդրությամբ սահմանված կարգով օտարման ներկայացնելու համար, սակայն հաշվի առնելով նաև, որ նախագծի ընդունումից հետո հնարավոր է բացառիկ դեպքեր երբ Նախագծի հավելվածում ներառված գույքի կազմում առկա լինի այնպիսի գույք որ ՀՀ կառավարության կողմից որոշում կայացվի այն որևէ գերատեսչությանը տրամադրելու, կամ որևէ այլ կերպ տնօրինվելու համար՝ նախագծով սահմանվել է, որ գույքը Կոմիտեին ամրացվելուց հետո պետք է ՀՀ կառավարություն ներկայացվի առաջարկություն տվյալ գույքի օտարման, կամ այլ նպատակով տնօրինելու վերաբերյալ։

Հաշվի առնելով, որ Նախագծին կից հավելվածում ներառված գույքի ցանկում առկա են այնպիսի գույք, որոնց նկատմամբ իրականացված չեն իրավունքների պետական գրանցում՝ Նախագծով նախատեսվում է նաև Նախարարության և Կոմիտեի համապատասխան աշխատակիցների մասնակցությամբ ստեղծել հանձնաժողով, որի կողմից կուսումնասիրվի ամբողջ գույքը, կվերհանվի դրանցում առկա հնարավոր խնդիրները և կառաջարկվի լուծումներ առկա խնդիրների վերացման վերաբերյալ, որից հետո միայն կիրականացվի գույքի հանձնման-ընդունման աշխատանքները։

Հաշվի առնելով նաև Կոմիտեին պետական բյուջեից պետական սեփականոթյուն հանդիսացող գույքի պահառության նպատակով հատկացվող սուղ դրամական միջոցները՝ Նախագծով նախատեսվել է նաև դրույթ՝ համաձայն որի Նախագծի հավելվածում ներառված յուրաքանչուր միավոր գույքի հանձնում-ընդունման աշխատանքների ավարտից հետո, Կոմիտեի կողմից կքննարկվի և համապատասխան ֆինանսական միջոցների առկայության դեպքում կապահովվի տվյալ գույքի պահառության աշխատանքները՝ մինչև դրա օտարման ավարտը կամ այլ ձևով տնօրինման վերաբերյալ որոշում կայացվելը։

**ՀՀ կառավարության 18.08.2021թ. թիվ 1363-Ա որոշմամբ սահմանվել է ՀՀ կառավարության 2021-2026թթ. ծրագիրը, որի 6.7 կետով հաստատվել է «Պետական գույքի արդյունավետ կառավարում» բաժինը։ Ծրագրի համաձայն սահմանվել է գույքի արդյունավետության և գրավչության բարձրացմանը, միասնական բազայի հաշվառմանը, բնակչության սոցիալ-տնտեսական խնդիրների լուծմանն ուղղված մի շարք կատարման ենթակա միջոցառումներ։ Նախագծի ընդունման արդյունքում հնարավորություն կստեղծի տարիներ ի վեր չշահագործվող, պետական սեփականություն հանդիսացող Գույքը նախապատրաստել՝ հետագայում օտարման ներկայացնելուն, ինչը բխում է ՀՀ կառավարության 2021-2026թթ. ծրագրի պահանջներից։**

**«ԱՆՇԱՐԺ ԳՈՒՅՔ ՀԵՏ ՎԵՐՑՆԵԼՈՒ ԵՎ ԱՄՐԱՑՆԵԼՈՒ ՄԱՍԻՆ» ն**ախագծի ընդունուման արդյունքում ՀՀ պետական բյուջեում եկամուտների էական ավելացում կամ նվազեցում չի առաջանա։